## Rješenje Ustavnog suda Republike Hrvatske broj U-I-933/1998 od 5. listopada 1999.

### NN 108/1999 (20.10.1999.), Rješenje Ustavnog suda Republike Hrvatske broj U-I-933/1998 od 5. listopada 1999.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu dr. Jadranko Crnić,
predsjednik Suda te suci Zdravko Bartovčak, dr. Velimir
Belajec, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić,
mr. Hrvoje Momčinović, Ivan Marijan Severinac, Milan
Vuković i Mladen Žuvela, odlučujući povodom
prijedloga za ocjenu ustavnosti odredbe članka 227. stavka
3. Zakona o sigurnosti prometa na cestama (»Narodne novine«,
broj 59/96 - pročišćeni tekst), na sjednici
održanoj 5. listopada 1999. godine, donio je sljedeće

## RJEŠENJE

I. Ne prihvaća se prijedlog za ocjenu ustavnosti odredbe
članka 227. stavka 3. Zakona o sigurnosti prometa na cestama
(»Narodne novine«, broj 59/96 - pročišćeni
tekst).

II. Ovo rješenje objavit će se u »Narodnim novinama«.

Obrazloženje

Milka Brljević iz Vrgorca podnijela je prijedlog za ocjenu
suglasnosti s Ustavom Republike Hrvatske odredbe članka
227. stavka 3. u izreci navedenog Zakona.

Osporenom odredbom određena je dužnost vlasniku, odnosno
osobi kojoj je vozilo povjereno, na zahtjev ovlaštene službene
osobe, dati podatke o identitetu osobe kojoj je dao vozilo na
upravljanje.

Podnositeljica prijedloga smatra da je takva formulacija zakonske
odredbe u nesuglasju s Ustavom Republike Hrvatske i to iz sljedećih
razloga:

- što obvezuje građane da im je dužnost davati podatke
o identitetu osobe (u pravilu prekršitelja) kojem je vozilo
dao na upravljanje i to bez obzira da li će time sebe ili
najbližeg srodnika izložiti prekršajnom ili kaznenom
progonu;

- što je za taj prekršaj propisana nesrazmjerno veća
kazna od kazne za prekršaj poradi kojeg ovlaštena službena
osoba traži podatke tako da je na neki način građanin
prisiljen iskazivati protiv sebe, sebi bliske osobe odnosno priznati
krivnju pod prijetnjom sankcije, i konačno

- što se teret dokaza prebacuje sa tužitelja na okrivljenika,
a što da je u suprotnosti Ustavu i civilizacijskim dosezima
suvremenog sudstva.

Podnositeljica prijedloga nije pobliže odredila s kojim bi
odredbama Ustava Republike Hrvatske predmetna zakonska odredba
bila u nesuglasju.

Prijedlog nije osnovan.

Rješenjem broj: U-I-529/1996 od 16. listopada 1996. godine
Ustavni sud Republike Hrvatske nije prihvatio prijedlog za pokretanje
postupka ustavnosti članka 227. stavka 3. predmetnog Zakona.

Razlozi rješenja sadrže stajalište da osporena
odredba nije protivna odredbama članaka 35. i 61. Ustava
Republike Hrvatske. Ovo stoga, što se obvezivanjem vlasnika
vozila da dade podatke o osobi kojoj je povjerio upravljanje vozila
i propisivanjem kazne za nedavanje podataka ne prisiljava građane
da iskazuju i prijavljuju članove svoje obitelji, jer se
u slučaju davanja podataka ovlaštenim tijelima vlasnik
vozila ne saslušava kao svjedok, već samo daje podatke
o identitetu vozača kojem je povjerio vozilo na upravljanje.

Konačno, članak 5. Ustava obvezuje sve građane
na poštivanje pravnog poretka, a to uključuje i davanje
podataka službenim tijelima o određenim činjenicama
bitnim za održavanje javnog reda, a u konkretnom slučaju
i o tome tko je u određenom trenutku upravljao vozilom.

Odredbom članka 52. Ustavnog zakona o Ustavnom sudu Republike
Hrvatske (»Narodne novine«, broj 99/99) određeno
je da Ustavni sud može ocjenjivati suglasnost zakona s Ustavom,
odnosno suglasnost drugih propisa s Ustavom i zakonom i u slučaju
kada je određeni zakon ili drugi propis već ranije bio
predmetom ustavnosudske ocjene.

Međutim, kako podnositeljica prijedloga u svojem prijedlogu
za pokretanje postupka za ocjenu odredbe navedene u izreci rješenja
nije ukazala na neke nove okolnosti koje bi ukazivale na potrebu
ponovnog preispitivanja osporene zakonske odredbe u odnosu na
te okolnosti, to je Ustavni sud, na temelju odredbe članka
41. stavka 1. i 2. Ustavnog zakona o Ustavnom sudu Republike Hrvatske,
odlučio kao u izreci.

Odluka o objavi temelji se na odredbi članka 28. Ustavnog
zakona o Ustavnom sudu Republike Hrvatske.

Broj: U-I-933/1998
Zagreb, 5. listopada 1999.

USTAVNI SUD REPUBLIKE HRVATSKE

Predsjednik
**dr. Jadranko Crnić,** v. r.

Rješenje, NN 108/1999-1780